Na temelju članka 143. Zakona o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20 i 151/22) i članka 41. točke 6. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na 19. sjednici, 26. siječnja 2023., donijela je

**IZMJENE PROGRAMA**

**javnih potreba u osnovnoškolskom odgoju i obrazovanju Grada Zagreba za 2023.**

**1.** U Programu javnih potreba u osnovnoškolskom odgoju i obrazovanju Grada Zagreba za 2023. (Službeni glasnik Grada Zagreba 39/22, u daljnjem tekstu: Program) u glavi **II. IZ IZVORNIH SREDSTAVA GRADA ZAGREBA ZA POBOLJŠANJE STANDARDA U OSNOVNOŠKOLSKOM ODGOJU I OBRAZOVANJU**, točka**4. SUFINANCIRANJE PREHRANE** mijenja se i glasi:

"Sve osnovne škole dužne su osigurati prehranu učenika. Grad Zagreb sufinancira troškove povezane s pružanjem prehrane kroz aktivnosti i financiranje navedeno u ovome Programu uključujući, između ostaloga, energente, prijevoz, opremu, inventar, kapitalna ulaganja, namirnice, građevinske radove, sufinanciranje obveza vezanih uz radna mjesta sukladno Zakonu i drugim općim aktima, i drugo.

Pored sufinanciranja ostalih troškova prehrane utvrđuje se cijena pojedinačnih obroka i to na način da cijena mliječnog obroka iznosi 0,89 eura, ručka 1,59 eura, a užine 0,44 eura, što predstavlja dio ekonomskih troškova pružanja prehrane.

Vlada Republike Hrvatske donijela je dana 29. prosinca 2022. Odluku o kriterijima i načinu financiranja, odnosno sufinanciranja troškova prehrane za učenike osnovnih škola za drugo polugodište školske godine 2022./2023. (Narodne novine 156/22, u daljnjem tekstu: Odluka). Slijedom navedene odluke, Ministarstvo znanosti i obrazovanja do kraja drugog polugodišta školske godine 2022./2023. podmirivat će troškove financiranja, odnosno sufinanciranja prehrane za svakog učenika osnovne škole uključenog u školsku prehranu u iznosu od 1,33 eura po danu.

**a) Pravo na besplatni mliječni obrok, ručak i užinu ostvaruju:**

- učenici korisnici zajamčene minimalne naknade ili obitelji učenika koje ostvaruju navedeno pravo;

- učenici čiji su roditelji nezaposleni i redovno su prijavljeni Zavodu za zapošljavanje ili posljednja dva mjeseca nisu primili plaću (odnosi se na oba roditelja, odnosno samohranog roditelja);

- djeca invalidi III. i IV. kategorije;

- djeca invalida Domovinskog rata;

- djeca osoba s invaliditetom (100 % i 90 %)

**b) Utvrđena cijena prehrane za učenike koji primaju dječji doplatak**

Učenici koji primaju dječji doplatak ostvaruju pravo na subvencioniranu cijenu mliječnog obroka, ručka i užine na način prikazan u tablici uz uvjet da su uključeni u produženi boravak.

Ako učenici koji primaju dječji doplatak nisu uključeni u produženi boravak, onda ostvaruju pravo na subvencioniranu cijenu mliječnog obroka na temelju rješenja, uvjerenja ili potvrde HZMO-a o pravu na dječji doplatak na način prikazan u tablici:

| **UTVRĐENA CIJENA OBROKA ZA UČENIKE KOJI PRIMAJU DJEČJI DOPLATAK** | | | | | | |
| --- | --- | --- | --- | --- | --- | --- |
| **KATEGORIJA KORISNIKA**  koji ostvaruju dječji doplatak po Zakonu o doplatku za djecu (Narodne novine 94/01, 138/06, 107/07, 37/08, 61/11, 112/12, 82/15 i 58/18) | **MLIJEČNI OBROK** | | **RUČAK**  **(uz uvjet uključenja u produženi boravak)** | | **UŽINA**  **(uz uvjet uključenja u produženi boravak)** | |
| po članku 17. stavku 1., članku 21. stavku 1. i članku 21. stavku 2. (osnovica članak 17. stavak 1.) i članku 22. Zakona o doplatku za djecu | **POPUST** | **CIJENA (€)** | **POPUST** | **CIJENA (€)** | **POPUST** | **CIJENA (€)** |
| **86 %** | 0,12 | **85,56 %** | 0,23 | **20 %** | 0,35 |
| po članku 17. stavku 2. i članku 21. stavku 1. i članku 21. stavku 2. (osnovica članak 17. stavak 2.) Zakona o doplatku za djecu | **65 %** | 0,31 | **63,89 %** | 0,57 |
| po članku 17. stavku 3. i članku 21. stavku 1. i članku 21. stavku 2. (osnovica članak 17. stavak 3.) Zakona o doplatku za djecu | **50 %** | 0,45 | **50 %** | 0,80 |

Učenici koji primaju dječji doplatak,a nisu uključeni u program produženog boravka, mogu ostvariti pravo i na subvencioniranu cijenu ručka od 1,15 eura i užine po cijeni od 0,35 eura samo ako to škola može organizirati.

**c) Utvrđena cijena obroka za ostale učenike**

|  |  |  |  |  |  |
| --- | --- | --- | --- | --- | --- |
| **UTVRĐENA CIJENA OBROKA ZA OSTALE UČENIKE**  **IZVAN a) ILI b) KRITERIJA** | | | | | |
| **MLIJEČNI OBROK** | | **RUČAK**  (**uz uvjet uključenja u produženi boravak)** | | **UŽINA**  **(uz uvjet uključenja u produženi boravak)** | |
| **POPUST** | **CIJENA (€)** | **POPUST** | **CIJENA (€)** | **POPUST** | **CIJENA (€)** |
| **30 %** | **0,62** | **27,78 %** | **1,15** | **20 %** | **0,35** |

Za učenike u produženom boravku škola je dužna organizirati mogućnost konzumacije svih triju obroka: mliječnog obroka, ručka i užine. Učenici koji ostvaruju pravo na besplatne obroke, a nisu uključeni u produženi boravak, mogu konzumirati besplatni ručak i užinu samo ako to škola može organizirati. Za ostale učenike škola može organizirati konzumaciju ručka po cijeni od 1,59 eura i užine po cijeni od 0,44 eura ako zadovoljava sve prostorne i materijalne uvjete, ima adekvatnu kuhinjsku opremu i opremu za serviranje hrane te ako ima dovoljan broj zaposlenika.

Grad Zagreb subvencionira cijelu ili dio utvrđene cijene obroka kako je navedeno pod a), b) i c) ove točke. Uz to, slijedom Odluke Vlade Republike Hrvatske, Ministarstvo znanosti i obrazovanja do kraja drugog polugodišta školske godine 2022./2023. podmiruje troškove financiranja, odnosno sufinanciranja prehrane za svakog učenika osnovne škole uključenog u školsku prehranu u iznosu od 1,33 eura po danu. Ovaj iznos u cijelosti će se koristiti za podmirivanje troškova pružanja i unapređenja sustava prehrane u Gradu Zagrebu na sljedeći način:

- Ako je utvrđena cijena jednoga ili više dnevnih obroka, koje učenik konzumira u školi jednaka ili manja od iznosa potpore Ministarstva znanosti i obrazovanja, roditelji učenika u cijelosti su oslobođeni obveze plaćanja prehrane.

- Ako je utvrđena cijena jednoga ili više dnevnih obroka, koje učenik konzumira u školi, veća od iznosa potpore Ministarstva znanosti i obrazovanja, roditelji učenika plaćaju razliku između potpore Ministarstva i ukupne cijene subvencionirane prehrane na koji ostvaruju pravo sukladno olakšicama navedenima u točkama b) i c). Preostalu razliku do utvrđene cijene obroka subvencionira Grad Zagreb.

- Ako je utvrđena cijena obroka veća od iznosa potpore Ministarstva znanosti i obrazovanja, a učenik ne ostvaruje pravo na olakšice, roditelji učenika plaćaju razliku između iznosa potpore Ministarstva znanosti i obrazovanja i utvrđene cijene obroka koji učenik konzumira.

- Za učenike koji sukladno kriterijima iz točke a) ostvaruju pravo na besplatne obroke, razliku između potpore kojom Ministarstvo znanosti i obrazovanja financira / sufinancira prehranu učenika i ukupne cijene dnevnih obroka u cijelosti pokriva Grad Zagreb.

Učenici ostvaruju pravo na besplatnu ili subvencioniranu prehranu od datuma kad je osnovna škola zaprimila dokumentaciju, a ne od datuma na rješenju, uvjerenju ili potvrdi o pravu na dječji doplatak, odnosno rješenju ili uvjerenju o pravu korištenja socijalne pomoći ili drugim uvjerenjima.

Roditelj učenika, koji nije oslobođen obveze plaćanja prehrane, troškove prehrane podmiruje mjesečno, temeljem evidencije o broju konzumiranih obroka i uplatnica koje izdaju škole.

Gradski ured za obrazovanje, sport i mlade utvrđuje pravo na oslobađanje, odnosno smanjivanje obveze sudjelovanja roditelja u cijeni prehrane za posebne slučajeve izvan utvrđenog sustava olakšica, a na osnovi obrazloženog zahtjeva škole u suradnji s centrima za socijalnu skrb, zdravstvenim i drugim nadležnim ustanovama. Škola je obvezna u svim slučajevima primjenjivati kriterije i mjerila zadana ovim programom.

Gradski ured za obrazovanje, sport i mlade doznačivat će Osnovnoj školi Velika Mlaka razliku sredstava od iznosa potpore Ministarstva znanosti i obrazovanja do utvrđene cijene prehrane za učenike koji imaju prebivalište u Gradu Zagrebu, a uključeni su u program produženog boravka u Osnovnoj školi Velika Mlaka. Sredstva će se doznačivati mjesečno na temelju obrazloženog zahtjeva Škole.

Prehrana učenika mora, u najvećoj mjeri, biti organizirana u skladu s normativima za prehranu učenika u osnovnoj školi (Narodne novine 146/12) i Nacionalnim smjernicama za prehranu učenika u osnovnim školama (Ministarstvo zdravlja, 2013.). Sredstva koja škole uprihode za prehranu učenika, bez obzira na izvor, mogu se koristiti isključivo za podmirenje troškova povezanih s pružanjem prehrane.

Gradski ured za obrazovanje, sport i mlade dostavit će školama upute o načinu pravdanja namjenskog utroška doznačenih sredstava."

**2.** U točki **9. POMOĆNICI U NASTAVI / STRUČNI KOMUNIKACIJSKI POSREDNICI**u stavku 2. riječi: "3,98 eura" zamjenjuju se riječima: "4,64 eura".

**3.** Ove će izmjene Programa biti objavljene u Službenom glasniku Grada Zagreba.

KLASA: 024-01/23-03/17

URBROJ: 251-16-04-23-6

Zagreb, 26. siječnja 2023.

Predsjednik

Gradske skupštine

**Joško Klisović, v. r.**